SKRIFTLIG FORESPØRGSEL E-1969/00

af José Ribeiro e Castro (UEN) til Kommissionen

(21. juni 2000)

Om: Bidrag fra Den Europæiske Union og medlemsstaterne til Østtimor

I den beretning, der for nylig blev offentliggjort i Parlamentet, hvori der henvistes til en parlamentarisk delegations rejse til Indonesien og Østtimor (16.-21. april 2000), hedder det navnlig, at de lovede

EU-bidrag til genopbygning i Østtimor endnu ikke var blevet stillet til rådighed. Ifølge Catherine Walker, som er leder af bidragydernes koordinationsenhed i Díli, har EU allerede forpligtet sig til at bidrage med 9,8 mio. USD og 58,9 USD til henholdsvis UNTAET Trust Fund og World Bank Trust Fund. På den anden side har Sara Cliffe, kontorchef i Verdensbanken i Østtimor, bekræftet, at disse penge fra EU ville kunne stilles til rådighed i løbet af maj 2000.

Dette problem med forsinket udbetaling af de lovede bidrag vedrører også de særlige bidrag fra visse medlemsstater, især Tyskland.

I Parlamentets beslutning om Østtimor, som vedtoges den 18. november 1999 (B5-0271/1999), understregedes navnlig nødvendigheden af omgående at stille EU-budgetmidler til rådighed for Østtimor.

De forsinkede bidrag fra adskillige givere og den deraf følgende forsinkelse i genopbygningen af landet er som bekendt en faktor, der skaber ustabilitet, rådvildhed og usikkerhed i området. Foruden de observationer, der allerede er gjort af de internationalt ansvarlige, udsender de timoresiske ledere fortsat og hyppigt desperate, indtrængende appeller og alarmsignaler.

Kommissionen bedes på denne baggrund besvare følgende: Hvorfor er der fra EU's side tale om så store forsinkelser? På hvilket konkret stadium midlernes omfang og tidsplanen for den konkrete tilrådighedsstillelse befinder det af EU lovede bidrag til Østtimor sig? Hvilke skridt har Kommissionen taget i denne forbindelse samt med henblik på hurtig behandling af EU's bidragydelse samt fremme af den hurtige behandling fra de medlemsstaters side, der har forpligtet sig til at deltage i disse bestræbelser? Kan Kommissionen garantere, at EU fra nu af vil gøre en eksemplarisk indsats til fordel for dette højst følsomme område?

Samlet svar afgivet på Kommissionens vegne af Christopher Patten på skriftlige forespørgsler E-1968/00 og E-1969/00

(25. juli 2000)

Kommissionen er enig med det internationale samfund i at spørgsmålet om hvorvidt Østtimor skal optages i Lomé-konventionen bør være en politisk afgørelse for landets fremtidige regering. Når Østtimor er oprettet som en uafhængig stat, bliver det op til landets regering af tage stilling til spørgsmålet og vurdere hvilken regional økonomisk gruppering der tjener landets interesser bedst. Kommissionen agter naturligvis at bistå Østtimors regering med alle relevante oplysninger, når dette bliver aktuelt.

Med hensyn til Fællesskabets bidrag til genopbygning af Østtimor kan Kommissionen bekræfte at der i første halvdel af juni 2000 er blevet indbetalt et beløb på ca. 10 millioner EUR til De Forenede Nationers trust-fond (UNTAET), og at første rate af bidraget til Verdensbankens trust-fond (TFET), dvs. 9,2 millioner EUR, vil blive indbetalt så snart finansieringsaftalen med den pågældende fonds forvaltningsorgan er undertegnet og der er modtaget en betalingsanmodning. Denne aftale forventes undertegnet i juli 2000. De øvrige rater udbetales derefter som fastlagt i finansieringsaftalen. Hvad angår spørgsmål om medlemsstaternes bidrag, må Kommissionen med beklagelse meddelse at den ikke råder over en komplet liste herover.